Von gottes genaden ✳ wir, Wilhelm, bischove züe Basell ꝫc̄, thüen khündt unnd bekhennen hiemit offentlich, ✳
das wir von den ersammen, unseren lieben unnd getrewen ✳ schultheisz unnd rhat der statt Araùw ✳ underthenig angelangt worden, ✳ weyln sich hiebevͦor wegen einer qùart zehendens zùe Schintznach, Oberflachs ✳ unnd Veltdheim, welche sie neben
den edlen von Mülinen ✳ von unnsz ✳ unnd unser hohen stifft Basel ✳ zùo lehen trùegen ✳ wegen den edlen, ✳ vesten, ✳ fürsichtigen, ✳ ersammen unnd weysen, unseren besonderen lieben unnd gùeten fründen, ✳ schùltheisz unnd rhat der statt Bern, ✳ dreyer theil halben ✳ in der aùffhebùng
etwasz gespanns errügt ✳ unnd derentwegen, ✳ doch uff unserr ratification, ✳ einen vergleich miteinandern getroffen. ✳ wir gerùeheten gnedig, ✳ solche ihre verhandlùng ✳ zùe ratificieren, ✳ gùet ✳ unnd genähmb zùe heissen, ✳ unnd bestehet ihre vergleichùng in nachvolgenden
worten, ✳ so sie unnsz übergeben unnd fürgerriefen. ✳ demnach usz bevelch ✳ der hochgeachten, ✳ gestrengen, ✳ edlen, ✳ ehrenvesten, ✳ frommen, ✳ fürnemmen, ✳ fürsichtigen, ✳ wysen herren, schùltheiszen unnd rhat der statt Bern, ✳ die aùch ehrenvesten,✳ fürnemmen, ✳
fürsichtigen, wysen herren, ✳ Johanns von Bùren, desz rhats gemelter statt, ✳ herr Jacob Torman, ✳ hoffmeister zuͦe Künigsfelden, ✳ unnd herr Gerhardt Rhor, ✳ obervogt uff Schenckhenberg, ✳ inn den korn wyn ✳ unnd heùw zehenden ✳ zùe Schintznach, ✳ Oberflachsz ✳ unnd Veldtheim, ✳ ann
wellichen dann unser gnedige herren unnd oberen ✳ zùehanden ihres huͦses Künigsfelden ( ✳ usserthalb etlichen suͦnderbahren stùckhen unnd güeteren ✳ ) drey theil habend ✳ unnd der vierte theil ✳ den herren der statt Araùw ✳ unnd des edlen von Mülinen, ✳ so ihnen vor viel jahren ✳
von ihro fürstlichen genaden ✳ dem herren bischoven zùe Basel ✳ gelùehen worden, ✳ zuesthat, ✳ usz ursach von etlichen jahren häro ✳ inn abtheilùng derselben viel unrichtigkheit endtstanden, ✳ ein theill unnd absünderùng fürgenommen worden ✳ inmaassen dann zùe verrichtùng desselbigen ✳
beyde partheyen ✳ unnd namblich von Araùw ✳ herr Niclaùsz Huͦntzigkern, schuͦltheisz, ✳ herr Jacob Heszig, buͦwherr, ✳ unnd herr Hannsz Georg Im Hoff, gleytsherr, ✳ wie aùch der edel vest ✳ juͦnckher Abraham von Erlach ✳ innammen der edlen von Müllinen ✳ donstags den
zwey unnd zwaintzigisten may ✳ im sechszehenhuͦndert unnd sibenzenhden jahrs ✳ zuͦ Schintznach erschinen ✳ unnd der sach ein anfang gemacht.✳ unnd damit nuͦn disz orts ✳ weder dem einen noch anderen theill ✳ inn solchen sachen zù kùrtz unnd unrecht geschechen möchte, ✳ so
habend sich beide partheyen mit einandern underredt ✳ unnd guͦet befuͦnden ✳ wyll die strittigkheiten diser zehenden ✳ ✳ niemandts besser khuͦndt unnd zuͦwüssen, ✳ dann den jhenigen so uff den örtteren sitzend, ✳ hienachgemelte persohnen ✳ usz allen dreyen gmeinden ✳ mit
nammen Hansz Bruͦgger, ✳ undervogt, ✳ Hannsz Wechter, statthalter, ✳ unnd Heinrich Bruͦgger von Veltheim, ✳ Hannsz Mùri, undervogt, ✳ Hannsz Trùb, statthalter, ✳ Uli Tüffelbeisz am Bach, ✳ Uli Trùb ✳ unnd Ulrich Weniger ✳ von Schintznach, ✳ so dann Heini Keser, ✳ undervogt, ✳
unnd Fridlin Zimbermann ✳ von Oberflachsz ✳ für sich zù berùeffen. ✳ so ihnen dann von beyden parthyen ✳ bey iren guͦeten, wahren trùwen unnd ehren ( ✳ jedoch uff hinder sich bringen unnd gefallen allersyts gnedigen herren unnd oberen ✳ der statt Bern ✳ wie
aùch ihr fr₎ g₎ herren bischoven zùe Basell ✳ ), solche sachen uff das fliszigste zeverrichten ✳ vertrùwt unnd an bevohlen worden, ✳ wyll aber in selbigem usz sprùch ✳ etwasz miszverstandt ingerissen, ✳ habend sich die partheyen zùe ableynuͦng desselbigen ✳ sambt den obvermelten deputierten ✳ uff zinstag ✳ den zehenden juny obgemeltes jahrs ✳ widerùmb zuͦesammen gethan ✳ unnd sich erlütteret inn form unnd gestalt wie volge: ✳ unnd erstlichen ✳ ob woll von den herren von Araùw ✳ unnd mithafften ✳ innammen
ihren fr₎✳ g₎✳ den herren bischoven zuͦe Basell ✳ ann vorgemelten dreyen zechenden ✳ ann underschidlichen ortten ✳ der vierte theill jährlichen genommen unnd ingesamblet worden, ✳ so were es doch viell besser unnd komblicher, ✳ dasz jeden für sin gebüerenden
antheil ✳ desz korn, ✳ wyn ✳ unnd heüwzehendens ✳ by einandern ✳ unnd inn einem twing gelegen ✳ uszgemarchet unnd ann die handt gegeben wuͦrde. ✳ also habend sy erstlich bemelten herren von Aroùw ✳ unnd edlen von Müllinen ✳ für iren qùart ann obvermelten zehenden
uszgehilet unnd verzeichent: ✳ namblich ein stuͦckh reblandt im Kalm Berg ✳ stoszt uffhin ✳ am Kalmweg, ✳ so den Oberflachszer ✳ unnd Schintznacher twing ✳ von einander scheidet ✳ unnd abhin am Talbach, ✳ ist jezuͦnd an rebland ungevohrlich bey vierzig
juͦcharten. ✳ so denne wasz usserthalb dises ziles unnd marches gegen Castelen ✳ für reben usz matten oder ackheren möchten gemacht werden, ✳ da söllend selbige zehenden ouͦch den bemelten herren von Aroùw ✳ unnd Müllinen ✳ zùe✳ unnd heimbdienen. ✳ wasz aber innert¬ ✳
halb den marchen gegen Schintznach ✳ usz matten oder ackheren ✳ für reben gemacht werdend, ✳ darvon sölle der zehenden unseren gnedigen herren heimbdienen. ✳ dannethin so söllend die herren von Arouͦw unnd Mülinen ✳ den zehenden von dem
Castelen berg aùch innemmen. ✳ unnd ist hiemit beredt, ✳ wasz nùn fürohin die von Schintznach ✳ unnd Veltheim ✳ usz matten unnd ackheren für reben machen werdend, ✳ da söllend die bemelten von Araùw ✳ und Müllinen ✳ khein ansprach daran nit haben, ✳ wie zuͦgleich
im gegentheil, ✳ wo die von Oberflachsz ✳ inn der qùart uszgezileten marchen ✳ usz ackheren oder matten ✳ jetz unnd ins khünfftig reben machen unnd pflantzen wuͦrdend, ✳ söllend mynn gnedige herren ✳ daran auͦch khein ansprach haben, ✳ sonder ✳ den herren von Arouͦw ✳ unnd Mülinen
zuͦdienen. ✳ verner aller zehenden inn dem Oberflachszer twing unnd bann, ✳ esz seye ann korn, ✳ heüw, ✳ hanff ✳ unnd wasz derglichen ✳ soll denen von Aroùw ✳ unnd Müllinen heimbdienen. darinn soll nùtzit uszgenom̄en syn, ✳ dann der winzehenden. der soll by geseztem
zill unnd marchen verbliben ✳ wie oben vermeldet ist. ✳ sodenne zwey manwerch matten im Talheimer twing gelegen, im Hagnoùw genampt. ✳ item dry manwerch matten in gemeltem twing der Hölstein genampt ✳ sampt etlichen ackheren im Breitholtz, ✳
sind ungefahrlich dry jùcharten. ✳ denne wasz die Wisly Matt inhaltet ✳ sind theyls ackher so ingehaget, ✳ welche halb inn Veltheimer ✳ unnd halb inn Oberflachszer twing gelegen. ✳ verners die Moszmatt duͦrchùsz hinùff im Veltheimer twing ✳
stoszt ob sich ans Kolholtz ✳ unnd an des Geren, ✳ fürhin an den dryen gmeinden holtz ✳ unnd am Uli Webers ackher, ✳ neben an juͦnckher Bilger von Müllinen holtz ✳ unnd zùe Anderes Sitter ann des Ammann Holtz. ✳ ✳ item wasz der hoff Wildenstein inhaltet ✳
unnd gebauͦwen würdt, ✳ esz sye gleichfahls von ackheren unnd matten ✳ so im Veltheimer twing ligend, ✳ darzuͦe aùch ein halb mannwerch matten im Schintznacher twing gelegen, ✳ wie zùgleich der hòff in der Ouͦw ✳ von ackheren unnd matten ✳
die zùe demselbigen gehörend, ✳ allein vorbehalten etliche stùckh ✳ darvon der zehenden dem predicanten zù Gouͦwenstein gehörig. ✳ dannothin ✳ wasz der hòff zùe Castelen inhaltet, ✳ esz sye von ackheren unnd matten, ✳ aùch wasz zehenden gibt, ✳ dasselbige
soll alles ihnen ✳ mit sambt hiervor gemelten specificierten stuͦckhen ✳ für ihren gebüerenden quart zùegesprochen syn unnd vervolget werden. ✳ unnd endtlichen ✳ wyll etliche stuͦckh ackherlandts ✳ unnd ein stùckh mattland grad uff der
march Schintznacher unnd Oberflachszer twings gelegen ✳ sind, dieselbigen zùe besserer richtigkheit ✳ unnd damit die zehanden desto khuͦmblicher ingesambet werden möchten ✳ volgender gstalt getheilt worden, ✳ dasz namblichen die beysitzer von Oberflachsz ihren
zehenden volkhommen der qùart ✳ unnd die besitzer von Schintznach den ihren mynen gnedigen herren ✳ vollkhommen gebend. ✳ unnd sind disz die stuͦckh: ✳ erstlichen ein ackher ✳ ist anderthalb juͦcharten, ✳ ligt zwishen der Schintznacher strasz unnd dem klichweg, ✳ so gen Veltheim gaht, ✳ stoszt abhin uff Breytelen oder Strangen Ackher, ✳ besizt Heinrich Keser von Oberflachsz. ✳ denne ein halbe juͦcharten ackher, ✳ stost abhin uff Breytelen ✳ oder Strangen Ackher, ✳ besitzt Heinrich Keser ✳ mit Bernhart Kesers,
seeligen, erben ✳ von Oberflachsz. ✳ aber ein halbe juͦcharten ✳ stost abhin ann gemelten Strangen Ackher, ✳ besitzt Jacob Keser von Oberflachsz. ✳ item ein halbe ✳ juͦcharten ackher, ✳ stoszt auͦch hinab an gesagten Strangen Ackher, ✳ besitzt Heini Keser
von Oberflachsz. ✳ sölliche vier stuͦckh, ✳ so theils inn Schintznacher, ✳ theils inn Oberflachszer twing ligend, ✳ söllend den zehenden vollkhommen der qùart geben. ✳ hingegen soll myn gnedigen herren ✳ der zehenden vollkhom̄en
zuͦe dienen: ✳ erstlichen ✳ von einer matten, ✳ ist ein halb manwerch in einer inhegi, ✳ stost uszhin an Talbach ✳ unnd ligt neben zelgli, ✳ besizt Hannsz Simon von Schintznach. ✳ denne ungefahrlich zwo juͦcharten ackher inn gemeltem zelgli, ✳
aùch inn einer inhegi, ✳ stost uszhin ann weg, so inn die rëben gaht ann die neüwsetzi, ✳ besitzt Hansz Zùlaùf ✳ und H✳ Rinickhˀ ✳ von Schintznach. ✳ solche beyd stùckh ligend gar inn Oberflachszer twing. ✳ hiemitt ist aùch zuͦ wüssen, ✳
dasz die jhenigen, ✳ welche hievorgeschribene güotter inhabend unnd besitzend, ✳ dasz sy ohn vorwüssen unnd bewilligùng desz lehenherren ✳ weder ackher, ✳ matten ✳ oder reben ✳ inn kheinerley wysz noch weg veränderen söllen. ✳ unnd
habend beyde theil uff ratification unnd gùetheissen ✳ imfahl diese verglichùng by unseren g₎✳ herren unnd oberen der statt Bern, ✳ so woll auͦch by den überigen herren ✳ innammen ihres lechenherren, bischoven zùe Basels, platz finden ✳ unnd annemblich
syn wuͦrde, ✳ dasz sy aldann soliche verglichùng gantz gùetwillig an zùenemmen versprochen habend. ✳ actum vi supra. ✳ was demnach beyde herren predicanten zùe Schintznach ✳ unnd Veltheim ✳ ann hievorgeschriebhen stùckhen ✳ desz zehendensz ✳
halb ✳ etwasz ansprach unnd gerechtigkheit haben möchten, ✳ soll inen dasselbige uff anderen stuͦckhen im Schintznacher twing gezeigt ✳ oder dùrch den herren hoffmeister mit geltt aùszgerichtet werden, ✳ wie zuͦgleich aùch der müth fesen ✳ unnd zehen schilling gelts
so die frh₎✳ von Castelen ✳ dem herrn predicanten zùe Schintznach von desz heüw zehendens wegen ( ✳ so vermittelt dieser ✳ vergleichùng ✳ der qùart zùeständig ✳ ) uszgerichtet, ✳ aùch dùrch den herren hoffmeister uszgerichtet werden ꝫc̄. ✳ wann nùn
wir als lehenherr ✳ dem nachforschen ✳ unnd der erkhùndigùng nach ✳ so viel verspüret ,✳ dasz solche von unseren lehen leüthen fürgenommene thädtigùng ✳ nit unnùtz, ✳ sonder zùe mehrer richtigkheit ✳ wegen ungleicher unnd irrungen ✳ aùffhebùng der qùart zehendens ✳ inn underschiedlichen orten ✳ mehrers annemb ✳ unnd fürstendig seye, ✳ als haben wir solchs ihr begeren ✳ für zimblich erachtet ✳ unnd derentwegen solche ihre vergleichùng unnd abred ✳ ratificiert ✳ unnd genähmb gehalten, ✳ wie wir dann dieselbe desz lehenherr ratificieren, ✳ confirmieren ✳ für qùart ✳ unnd genähmb halten, ✳ alles in crafft dieses, ✳ so mit unserem anhangendem grösseren pontifical insigel befestigt. ✳ unnd geben inn unserm schlosz Bruͦntraùt ✳ des achtzehenden tag monats septembris, ✳ als mann zalt
nach Christi Jesi, unsers lieben herren unnd einigen seeligmachers gebùrth, ✳ ein thaùsendt sechsz hùndert unnd siebenzehen ✳ jahre. ✳
J G Biegeis₎
cantzler